KOMISIJOS REGLAMENTAS (EB) Nr. 1553/2004
2004 m. rugpjūčio 31 d.
iš dalies keičiantis Tarybos reglamentą (EB) Nr. 1362/2000 dėl tarifų kvotų nustatymo kai kuriems Meksikos kilmės produktams ir jų administravimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. birželio 29 d. Tarybos reglamentą (EB) Nr. 1362/2000, įgyvendinantį Bendrijai skirtas Jungtinės Tarybos pagal laikinąjį susitarimą dėl prekybos ir su prekyba susijusių reikalų tarp Europos Bendrijos ir Jungtinių Meksikos Valstijų (1) Sprendimo Nr. 2/2000 tarifines nuostatas, ir ypač į jo 4 straipsnį,
kadangi:
(1)
Reglamentas (EB) 1362/2000 įgyvendina Bendrijai nuostatas dėl tarifų, nustatytas EB - Meksikos Jungtinės tarybos Sprendime Nr. 2/2000 (2).
(2)
EB - Meksikos Jungtinė taryba savo 2004 m. liepos 29 d. Sprendimu Nr. 3/2004 (3), nustatančiu tarifų kvotas kai kuriems Meksikos kilmės produktams ir išvardytiems EB - Meksikos Jungtinės tarybos Sprendimo Nr. 2/2000 I priede, nusprendė nustatyti pereinamąją tarifų kvotą bananams, kuri nebebus taikoma, kai bus pakeista išimtinai tarifiniu režimu ir tarifine kvota kai kurioms pektino medžiagoms. Šios tarifinės kvotos turėtų būti nustatytos.
(3)
Siekiant išvengti bet kokio diskriminavimo tarp Meksikos ir kitų eksportuojančių šalių, turinčių galimybę pasinaudoti Bendrijos tarifų kvotomis bananams, nustatytomis 2001 m. gegužės 7 d. Komisijos reglamento (EB) 896/2001, nustatančio Tarybos reglamento (EEB) Nr. 404/93 taikymo išsamias taisykles dėl bananų importavimo į Bendriją (4) tarifų kvotos bananams pagal šį reglamentą iš pradžių turėtų būti laikomos nekritinėmis 1993 m. liepos 2 d. Reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (5), 308c straipsnio prasme, kai jos yra administruojamos taikant šio reglamento 308a straipsnyje nustatytą sistemą ir šio reglamento 308c straipsnio 2 ir 3 punktas neturėtų būti taikomi.
(4)
Remiantis 1993 m. vasario 13 d. Tarybos reglamento (EEB) Nr. 404/93 dėl bendro bananų rinkos organizavimo (6) 17 straipsniu, bananų importas į Bendriją yra leistinas tik pateikus importo licenciją. Šis reikalavimas nėra būtinas šviežių bananų atžvilgiu, nurodytų šiame reglamente, kadangi „pirmas atėjai, pirmas gavai“ administravimo sistema, numatyta Reglamento (EB) 2454/93 308 a, pateikia tokią pačią informaciją, kaip ir gaunamą iš importo licencijos.
(5)
Kiaušinių produktų (pažymėtų numeriais 09.1832 ir 09.1869) tarifų kvotų administravimas reikalauja, kad muitinėje deklaruotam prekių neto svoriui būtų taikomas koeficientas. Siekiant pagerinti šių tarifų kvotų administravimo efektyvumą turėtų būti sukurtas specialus eilės numeris kiekvienai produktų grupei, kurioms taikomas vienas koeficientas.
(6)
Todėl Reglamentas (EB) Nr. 1362/2000 turėtų būti atitinkamai iš dalies pakeistas.
(7)
Kadangi 2004 m. liepos 29 d. EB - Meksikos Jungtinės tarybos Sprendimas Nr. 3/2004 įsigalioja 2004 m. gegužės 1 d., šis reglamentas turėtų būti taikomas nuo tos pačios datos.
(8)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1362/2000 iš dalies keičiamas taip:
1)
2 straipsnis iš dalies keičiamas taip:
a)
2 dalis pakeičiama taip:
„2. Šios tarifų kvotos administruojamos remiantis Reglamento 2454/93 308a, 308b ir 308c straipsniais. Tačiau 308c straipsnio 2 ir 3 punktai netaikomi tarifų kvotoms, kurių eilės numeris priede 09.1871“;
b)
Įterpiama tokia 3a dalis:
„3 a. Produktų, kurių KN kodas 0803 00 19, atžvilgiu nebus taikomas reikalavimas pateikti šviežių Meksikos kilmės bananų importo licenciją“;
c)
Įterpiamos tokios 5a ir 5b dalys:
„5 a. Produktams, kurių KN kodas 1302 20 10, patenkantiems į tarifų kvotas, kurių eilės numeris priede 09.1873, taikomas 2 % muito mokestis.
5 b. Produktams, kurių KN kodas 0803 00 19, patenkantiems į tarifų kvotas, kurių eilės numeris priede 09.1871, taikomas 75 eurų tonai muito mokestis.“
2)
Priedas iš dalies pakeičiamas atsižvelgiant į šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Išskyrus priedo 2 punktą, reglamentas taikomas nuo 2004 m. gegužės 1 d.
Priedo 2 punktas taikomas nuo 2005 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 31 d.